《车中吟》
清代·王嘉诜

黄犊上阪不得息，苍鹰啄泥长苦饥。秋原四顾惨白日，茫茫使我中心悲。

我驱单车来，落拓走燕赵。市上今无击筑人，高歌呜咽谁同调。

道逢乞食儿，脱剑赠之聊一笑。北风浩浩吹桑乾，洪潦没辙行路难。

村庐漂尽禾黍槁，嗷嗷鸿雁声嘶酸。谁家少年解行乐，金丸如雨弹黄雀。

作者简介：王嘉诜，初名如曾，字少沂，一字劭宜，晚号蛰庵，铜山人。贡生，试用通判。有《养真室诗存》。